<classify> MAHAKAMA Kuu Divisheni ya Rushwa na Uhujumu Uchumi, imewahukumu kifungo cha miaka mitatu jela wafanyakazi wawili wa zamani wa Bandari Kavu ya Azam, baada ya kupatikana na hatia ya kughushi na kuisababishia serikali hasara ya Sh bilioni 12.7.Aidha, mahakama hiyo imewaamuru washitakiwa hao baada ya kumaliza vifungo vyao, kulipa fidia ya Sh bilioni 6.35, ambayo ni nusu ya fedha waliyosababisha hasara.Pia mahakama hiyo imewaachia huru Mchambuzi Mwandamizi wa Masuala ya Biashara wa Mamlaka ya Mapato Tanzania TRA, Hamis Omary na Ofisa wa Kitengo cha Mawasiliano na Habari ICT-TRA, Haroun Mpande.Washitakiwa waliotiwa hatiani ni Benson Malembo ambaye ni mfanyakazi wa Region Cargo Service katika mashitaka ya kusababisha hasara hiyo, na kuhukumiwa miaka miwili jela, wakati wawili waliohukumiwa miaka mitatu ni Raymond Louis ambaye ni Meneja wa Operesheni za Usalama na Khalid Louis.Akisoma adhabu hiyo jana, Jaji Winfrida Korosso alisema upande wa mashitaka ulipeleka mashahidi 34 kuthibitisha mashitaka hayo, na walithibitisha mashitaka ya kughushi na kushindwa kuthibitisha mashitaka ya utakatishaji fedha na ukwepaji kodi.Katika kesi hiyo, washitakiwa walikuwa wakikabiliwa na mashitaka 110 yakiwemo ya kula njama, utakatishaji wa fedha na kukwepa kodi na Machi 25, mwaka huu mahakama hiyo iliwatia hatiani.Jaji Koroso alisema katika mashitaka ya pili hadi ya 106 ambayo ni ya kughushi, washitakiwa Raymond na Khalid watatumikia kifungo cha miaka mitatu jela katika kila mashitaka. Hata hivyo, katika mashitaka ya kusababisha hasara, washitakiwa wote walihukumiwa kutumikia kifungo cha miaka miwili gerezani.Kabla ya kutolewa kwa adhabu hiyo, washitakiwa hao walidai kwamba ni wakosaji wa kwanza na kwamba wanafamilia zinazowategemea kwani wote wana wake na watoto. Pia Raymond na Khalid waliiomba mahakama iangalie kipindi cha zaidi ya miaka mitatu walichokaa gerezani.Tunaomba mahakama kuzingatia kuwa katika kipindi chote tukiwa waajiriwa wa Azam hakukuwahi kutokea upotevu wowote na mara zote tulikuwa tukionesha nidhamu na tumefika mahakamani bila kukosa, walidai.Jaji Korosso alisema amezingatia maombi yote ya washitakiwa kuwa wanajutia makosa yao, hivyo watatakiwa kutumikia adhabu hiyo inayokwenda kwa pamoja.Washitakiwa Raymond na Khalid wanadaiwa kutoa makontena kwenye Bandari Kavu ya Azam ICD iliyopo maeneo ya Sokota na kujaribu kuonesha yalitolewa kihalali na TRA Dar es Salaam.Pia wanadaiwa walisababisha hasara ya Sh 12,618,970,229 kwa kutoa makontena 329 bila ya kulipia ushuru na malipo mengine.  <topic>: KITAIFA 